b'\n_START_ARTICLE_\nVytautas Vilkon\xc4\x8dius\n_START_PARAGRAPH_\nVytautas Vilkon\xc4\x8dius (1930 m. baland\xc5\xbeio 26 d. Panev\xc4\x97\xc5\xbeyje \xe2\x80\x93 1962 m. lapkri\xc4\x8dio 14 d. \xc5\xbeuvo autoavarijoje Vilniuje) \xe2\x80\x93 pedagogas ir choro dirigentas.\n_START_SECTION_\nBiografija\n_START_PARAGRAPH_\nMok\xc4\x97si Panev\xc4\x97\xc5\xbeio gimnazijoje, mokytoj\xc5\xb3 seminarijoje ir muzikos mokykloje. 1955\xe2\x80\x931960 choro dirigavim\xc4\x85 neakivaizdiniu b\xc5\xabdu studijavo Lietuvos valstybin\xc4\x97je konservatorijoje (d\xc4\x97st. K. Griauzd\xc4\x97). Gyvendamas Panev\xc4\x97\xc5\xbeyje, prad\xc4\x97jo vadovauti meno m\xc4\x97g\xc4\x97j\xc5\xb3 kolektyvams. I\xc5\xa1 prad\xc5\xbei\xc5\xb3 mokytoj\xc5\xb3 seminarijoje sub\xc5\xabr\xc4\x97 vokalin\xc4\xaf ir skudu\xc4\x8di\xc5\xb3 ansamblius, kaimo kapel\xc4\x85, o mieste suorganizavo jaunimo estradin\xc4\xaf ansambl\xc4\xaf._NEWLINE_Nuo 1951 d\xc4\x97st\xc4\x97 muzik\xc4\x85 Panev\xc4\x97\xc5\xbeio mokytoj\xc5\xb3 seminarijoje (pedagogin\xc4\x97je mokykloje), vadovavo moksleivi\xc5\xb3 mi\xc5\xa1riajam chorui, vokaliniams ansambliams ir pu\xc4\x8diam\xc5\xb3j\xc5\xb3 orkestrui. 1951\xe2\x80\x931956 dirbo muzikos ir dainavimo mokytoju ir Panev\xc4\x97\xc5\xbeio 2-ojoje vidurin\xc4\x97je mokykloje. \xc4\x8cia sub\xc5\xabr\xc4\x97 vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1r\xc5\xb3j\xc4\xaf chor\xc4\x85 ir mergai\xc4\x8di\xc5\xb3 vokalin\xc4\xaf ansambl\xc4\xaf. Kur\xc4\xaf laik\xc4\x85 vadovavo Panev\xc4\x97\xc5\xbeio cukraus fabriko vyr\xc5\xb3 chorui._NEWLINE_Apsigyven\xc4\x99s Vilniuje, V. Vilkon\xc4\x8dius nuo 1957 buvo Vilniaus valstybinio pedagoginio instituto Muzikos katedros laborantas, suorganizavo student\xc5\xb3 estradin\xc4\xaf orkestr\xc4\x85 ir pu\xc4\x8diam\xc5\xb3j\xc5\xb3 orkestr\xc4\x85._NEWLINE_Nuo 1958 \xc5\xa1io instituto student\xc5\xb3 dain\xc5\xb3 ir \xc5\xa1oki\xc5\xb3 liaudies ansamblio meno vadovas ir dirigentas. Tuo pa\xc4\x8diu metu mok\xc4\x97 muzikos ir dainavimo, vadovavo moksleivi\xc5\xb3 chorams, vokaliniams bei instrumentiniams ansambliams Vilniaus S. N\xc4\x97ries ir 16-ojoje vidurin\xc4\x97se mokyklose. Meno m\xc4\x97g\xc4\x97j\xc5\xb3 ap\xc5\xbei\xc5\xabrose, dain\xc5\xb3 \xc5\xa1vent\xc4\x97se ir festivaliuose chorai, vokaliniai ansambliai ir orkestrai laim\xc4\x97davo prizines vietas._NEWLINE_V. Vilkon\xc4\x8dius itin daug nuveik\xc4\x97 moksleivi\xc5\xb3 ir student\xc5\xb3 muzikinio estetinio aukl\xc4\x97jimo baruose. Kelet\xc4\x85 met\xc5\xb3 buvo Vilniaus miesto muzikos mokymo metodin\xc4\x97s komisijos pirmininkas, prisid\xc4\x97jo prie bendrojo lavinimo mokykl\xc5\xb3 muzikos ir dainavimo program\xc5\xb3 tobulinimo, dalyvavo respublikiniuose pedagoginiuose skaitymuose, buvo meno m\xc4\x97g\xc4\x97j\xc5\xb3 ap\xc5\xbei\xc5\xabr\xc5\xb3 ir konkurs\xc5\xb3 \xc5\xbeiuri narys ir 1960 respublikin\xc4\x97s dain\xc5\xb3 \xc5\xa1vent\xc4\x97s konsultantas. Suk\xc5\xabr\xc4\x97 pjesi\xc5\xb3 estradiniam orkestrui, skudu\xc4\x8diams, dain\xc5\xb3 vokaliniams ansambliams ir chorams. Jo s\xc5\xabn\xc5\xabs Laimis Vilkon\xc4\x8dius ir Vilmantas Vilkon\xc4\x8dius.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'